Frederick Charles Hopkins

Frederick Charles Hopkins (født 12. desember 1844 i Birmingham i England, død 9. april 1923 til sjøs på vei til Corozal) var en engelsk jesuitt og katolsk biskop i Britisk Honduras i Mellom-Amerika ved begynnelsen av det 20. århundre.

Liv og virke

Jesuitt, prest
Frederick C. Hopkins trådte inn i Jesu selskap i september 1868 og ble ordinert til prest den 23. september 1877. Han ankom Britisk Honduras-misjonen i januar 1888.

Han ble superior for misjonen i 1892 og generalvikar i 1893.

Biskop, apostolisk vikar av British Honduras
Etter biskop Salvatore di Pietros bortgang ble pater Hopkins utnevnt til apostolisk vikar i Britisk Honduras og til titulærbiskop av Athribis den 17. august 1899. Han ble bispeviet i St. Francis Xavier College Church i St. Louis i USA av erkebiskop John Joseph Kain den 5. november 1899. Medkonsekrerende var biskop John Joseph Hennessy av Wichita i Kansas, og biskop John Janssen av Belleville i Illinois. 

Hans katedralsogn var Holy Redeemer i Belize City. I 1910, da Mercy-moderhuset i New Orleans ikke lenger var i stand til å sende søstre til Belize, fikk Hopkins tillatelse fra Roma som gjorde at han fikk opprettet en søsterkongregasjon av egenrett og at han slik fikk åpnet et uavhengig moderhus for dem i Belize.

Britisk Honduras var blitt tilordnet jesuittordenen som et særligh ansvar. Også biskop Hopkins’ etterfølger skulle bli en jesuitt med bånd til Saint Louis, den irskfødte pater Joseph Murphy, som hadde virket i Britisk Honduras fra 1905 til 1910.

I 1913 kunne biskop Hopkins ønske pallottinersøstrene velkommen til Belize, for å arbeide først i Corozal Town og i Benque Viejo.

Forfatterskap: Før han ble biskop, var Hopkins redaktør for The Angelus, den katolske avisen for Britisk Honduras, og han nedtegnet i krønikeform misjonens tidlige historie. Meget av det han skrev var fra hans egen erfaring. Mens han var biskop forfattet han «The Catholic Church in British Honduras (1851-1918)».

Drukningsdød
Den 9. april 1923 omkom biskop Hopkins da en kystbåt som han reiste i sank. Han og to ordenssøstre døde på reise til misjonen i Corozal.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santorio (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Giovanni Carlo Boschi (1715-1788) *1760
 Kardinal Bartolomeo Pacca (1756-1844) *1786
 Pave Gregor XVI (1765-1846) *1831
 Kardinal Lodovico Altieri (1805-1867) *1836
 Erkebiskop Gaetano Bedini (1806-1864) *1852
 Erkebiskop James Roosevelt Bayley (1814-1877) *1853
 Erkebiskop John Joseph Kain (1841-1903) *1875
 Biskop Frederick Charles Hopkins S.J. (1844-1923) *1899

Referanser 

Engelske katolske biskoper
Ikkebeliziske katolske biskoper i Belize
Beliziske katolske biskoper
Linjen Rebiba
Personer fra Birmingham
Engelske jesuitter
Engelske forfattere